Austin Roberts (3 Januarie 1883 – 5 Mei 1948) was 'n Suid-Afrikaanse dierkundige en ornitoloog. Hy is veral bekend vir sy Birds of South Africa, wat die eerste keer in 1940 gepubliseer is. Hy het ook die dierkunde van die streek bestudeer. Sy werk The mammals of South Africa is postuum in 1951 gepubliseer. Die 7de uitgawe van Roberts' Birds of Southern Africa, wat in 2005 verskyn het, is die standaard verwysingswerk oor die voëls van dié streek. Austin, die seun van 'n predikant, is in Pretoria gebore en het in Potchefstroom grootgeword. Hy het baie van sy vroeë kennis van dierkunde van Thomas Ayres (1828–1913), een van Suid-Afrika se eerste amateur-ornitoloë, gekry. Roberts was in diens van die Transvaalse Museum tussen 1910 en 1946, vanwaar hy die voëls en soogdiere van Suid-Afrika bestudeer het. Om navorsing te bevorder, het hy 'n versameling van ongeveer 30000 voël- en 13000 soogdier-monsters by die museum gevestig. Hy is die outeur van verskeie manuskripte en artikels in wetenskaplike publikasies. In 1935 het die Universiteit van Pretoria 'n ere-doktorsgraad aan hom toegeken.